**Trevor Zegras** (s. 20. maaliskuuta 2001 Bedford, New York, Yhdysvallat) on yhdysvaltalainen jääkiekkoilija, joka pelaa NHL-seura Anaheim Ducksissa. Hän on pelannut kaudella 2020–2021 myös AHL-joukkue San Diego Gullsissa. Ducks varasi Zegrasin koko NHL:n varaustilaisuuden 2019 yhdeksäntenä pelaajana. Hän on pelipaikaltaan keskushyökkääjä, mutta Zegras osaa pelata myös laidassa.

Ura
---

### Seuraura

Zegras pelasi kaudella 2015–2016 Mid Fairfield Rangersin U14-junioreissa. Kauden 2016–2017 hän pelasi suurimmaksi osaksi Avon Old Farms Schoolin high school -joukkueessa. Mississauga Steelheads varasi Zegrasin 65. pelaajana OHL:n varaustilaisuudessa 2017. Hän ei kuitenkaan siirtynyt CHL:ään, jotta Zegras voisi pelata jatkossa Yhdysvaltain yliopistosarjoissa. Hän vietti vuodet 2017–2019 Yhdysvaltain maajoukkueen kehitysohjelman mukana pelaten mm. USHL-junioriliigaa. Kauden 2018–2019 aikana Zegras pelasi myös CCM/USA Hockey All-American Prospects Gamessa.

Anaheim Ducks varasi Zegrasin koko NHL:n varaustilaisuuden 2019 yhdeksäntenä pelaajana. Kaudeksi 2019–2020 hän siirtyi Bostonin yliopistojoukkueeseen. Zegras oli joukkueen kolmanneksi paras pistemies tehoilla 11+25=36. Hänet valittiin Hockey Eastin kolmanteen tähdistökentälliseen ja tulokkaiden tähdistökentälliseen.

Maaliskuussa 2020 Zegras teki kolmivuotisen NHL-tulokassopimuksen Anaheim Ducksin kanssa. Tammikuussa 2021 hänet lähetettiin AHL-joukkue San Diego Gullsin harjoitusleirille. Zegras pelasi siellä alkukaudella 2020–2021 kahdeksan ottelua tehopistein 4+5=9, kunnes helmikuussa Ducks kutsui hänet NHL-joukkueensa vahvuuteen. Zegras teki NHL-debyyttinsä 22. helmikuuta 2021 vieraissa Arizona Coyotesia vastaan. Hänet merkittiin Ducksin kakkosketjuun Sam Steelin ja Jakob Silfverbergin viereen. Zegras sai ottelussa 13.14 minuuttia ja hän keräsi teholukeman +1. NHL-uransa avausmaalin Zegras teki 18. maaliskuuta 2021 myös Arizona Coyotesia vastaan. Hänet valittiin ottelun kakkostähdeksi. Zegras teki 17 ensimmäisessä NHL-ottelussaan tehot 1+6=7, kunnes huhtikuussa hänet lähetettiin takaisin Gullsiin. Ducksin varapääjohtaja ja toimitusjohtaja Bryan Murrayn mukaan Zegrasin on tarkoitus päästä Gullsissa toteuttamaan sentteripelaamistaan.

Lokakuussa 2023 Zegras teki Ducksin kanssa kolmivuotisen ja yhteensä 17,25 miljoonan dollarin arvoisen jatkosopimuksen.

### Maajoukkueura

Zegras pelasi alle 20-vuotiaiden MM-kilpailuissa vuosina 2020 ja 2021, joista jälkimmäinen turnaus päättyi maailmanmestaruuteen. Hän voitti koko vuoden 2020 turnauksen syöttöpörssin yhdeksällä syöttöpisteellään, joilla Zegras oli myös Yhdysvaltain paras pistemies. Hänen kaikki syöttöpisteensä olivat ykkössyöttöpisteitä, eikä kukaan toinen pelaaja ole yltänyt yhdeksään ykkössyöttöön vuoden 2004 jälkeen. Zegras voitti myös Yhdysvaltain sisäisen tehotilaston lukemalla +9. Valmennus valitsi hänet joukkueensa turnauksen yhdeksi kolmesta parhaasta pelaajasta. Zegras valittiin myös Saksaa vastaan pelatun alkulohkon ottelun päätteeksi Yhdysvaltain ottelun parhaaksi pelaajaksi.

Zegras voitti myös koko vuoden 2021 turnauksen piste- ja syöttöpörssin tehoilla 7+11=18. Hän sivusi alle 20-vuotiaiden MM-kilpailujen 2000-luvun yhden turnauksen piste-ennätystä, joka oli Kanadan Brayden Schennin hallussa vuodelta 2011. Zegras sivusi myös kahden turnauksen yhteistehoilla 7+20=27 Yhdysvaltain kaikkien aikojen piste-ennätystä, joka oli Jordan Schroederin hallussa vuosilta 2008–2010. Schroeder tosin pelasi Zegrasia yhden turnauksen ja seitsemän ottelua enemmän. Zegras voitti myös Yhdysvaltain sisäisen maalipörssin sekä jakoi sisäisen tehotilaston voiton Arthur Kaliyevin ja Drew Hellesonin kanssa lukemalla +9. Puolivälieräottelussa Slovakiaa vastaan hän sai Yhdysvaltain 5–2-voitossa syöttöpisteen Cole Caufieldin tekemään voittomaaliin. Finaaliottelussa Kanadaa vastaan Zegras sai syöttöpisteen oltuaan kakkossyöttäjänä Alex Turcotten tekemään avausmaaliin, joka ratkaisi Yhdysvalloille maailmanmestaruuden. Hän teki ottelussa myös joukkueen voiton sinetöineen 0–2-maalin. Zegras palkittiin koko turnauksen arvokkaimpana pelaajana ja hänet valittiin tähdistökentälliseen. Valmennus valitsi Zegrasin Yhdysvaltain turnauksen yhdeksi kolmesta parhaasta pelaajasta. Hänet valittiin myös Itävaltaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Zegras pelasi myös alle 18-vuotiaiden MM-kilpailuissa vuonna 2019, jolloin hän voitti pronssia. Zegras pelasi myös World U-17 Hockey Challengessa vuonna 2017, jolloin hän voitti kultaa.

Pelityyli
---------

Jatkoaika.com -verkkolehden toimittaja Lassi Alanen on pitänyt Zegrasia kenties koko ikäluokkansa luovimpana syöttelijänä. Alasen mukaan hänen tavaramerkkeihinsä on kuulunut pyörähdyssyöttö, jonka Zegras osaa toteuttaa sekä kämmen- että rystypuolelta. Alasen mukaan Zegrasin kiekonkäsittelytaidot tekevät hänestä erittäin vaarallisen myös suorissa hyökkäyksissä. Alasen mukaan Zegras ei kuitenkaan erotu luistelullaan, mutta hän on paikoitellen erittäin vikkelä ja teränkäytöltään erinomainen. Alasen mukaan Zegras on fyysisesti vielä melko raakile, mutta ajan myötä lisätty lihasmassa jaloissa auttaa varmasti parantamaan hänen nopeuttaan.

Zegras on maininnut esikuvakseen Patrick Kanen.

Muuta
-----

Zegrasin isä Gary toimii Mid Fairfield Rangersin B-juniorijoukkueen valmentajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | US NTDP | USHL | 31 | 11 | 21 | 32 | 32 | 8 | 1 | 5 | 6 | 2 |
| 2018–2019 | US NTDP | USHL | 27 | 14 | 26 | 40 | 34 | – | – | – | – | – | U18 | 5 | 0 | 9 | 9 | 2 |
| 2019–2020 | Boston Univ. | H-East | 33 | 11 | 25 | 36 | 43 | – | – | – | – | – | U20 | 5 | 0 | 9 | 9 | 4 |
| 2020–2021 | Anaheim Ducks | NHL | 24 | 3 | 10 | 13 | 12 | – | – | – | – | – | U20 | 7 | 7 | 11 | 18 | 0 | Ykköstähdistö |
|  | San Diego Gulls | AHL | 17 | 10 | 11 | 21 | 12 | 3 | 1 | 2 | 3 | 0 |
| 2021–2022 | Anaheim Ducks | NHL | 75 | 23 | 38 | 61 | 50 | – | – | – | – | – |
| 2022–2023 | Anaheim Ducks | NHL | 81 | 23 | 42 | 65 | 88 | – | – | – | – | – |
| 3 kautta | yhteensä | NHL | 180 | 49 | 90 | 139 | 150 | – | – | – | – | – |

Lähteet
-------

* Trevor Zegras The Internet Hockey Databasessa (englanniksi)
* Trevor Zegras Eurohockey-sivustolla (englanniksi)
* Trevor Zegras *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Trevor Zegras *Elite Prospects*. Everysport Media Group AB.  (englanniksi)
2. ↑  All-Time Roster *biosteelallamericangame.com*. SportsEngine, Inc. Viitattu 19.1.2021. (englanniksi)
3. ↑  Elite Prospects - Boston Univ. *eliteprospects.com*. Everysport Media Group. Viitattu 19.1.2021. (englanniksi)
4. 1 2 3  Ducks Sign Zegras to Entry-Level Contract *nhl.com/ducks*.  27.3.2020. Anaheim Ducks. Viitattu 19.1.2021. (englanniksi)
5. ↑  Hellanto, Riku: NHL-seura kiinnitti taitavan tähtilupauksensa *MTVuutiset.fi*.  28.3.2020. Telia Company AB. Viitattu 19.1.2021.
6. ↑  San Diego Gulls Set 2020-21 Training Camp Roster *oursportscentral.com*.  14.1.2021. OurSports Central. Viitattu 19.1.2021. (englanniksi)
7. ↑  Ruuth, Nooa: Käsky kävi! Yksi NHL:n odotetuimmista debyyteistä tapahtumassa tulevana yönä? "Tämä on jokaisen lapsen unelma" *suomikiekko.com*.  22.2.2021. Nordic Sport Media. Viitattu 23.2.2021.
8. ↑  Brady, Adam: Zegras Has Good - But Nearly Great - NHL Debut in Arizona *nhl.com/ducks*.  23.2.2021. Anaheim Ducks. Viitattu 24.2.2021. (englanniksi)
9. ↑  Anaheim Ducks - Arizona Coyotes - February 22nd, 2021 *NHL.com*.  22.2.2021. National Hockey League. Viitattu 24.2.2021. (englanniksi)
10. ↑  Arizona Coyotes - Anaheim Ducks - March 18th, 2021 *NHL.com*.  18.3.2021. National Hockey League. Viitattu 5.4.2021. (englanniksi)
11. ↑  Ducks Reassign Trevor Zegras To San Diego *sandiegogulls.com*.  5.4.2021. San Diego Gulls Hockey Club, LLC. Viitattu 12.4.2021. (englanniksi)
12. ↑
13. ↑  Elite Prospects - USA U20 *eliteprospects.com*. Everysport Media Group. Viitattu 19.1.2021. (englanniksi)
14. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2020. IIHF. Viitattu 19.1.2020. (englanniksi)
15. ↑  Elite Prospects - WJC-20 Stats All-time season *eliteprospects.com*. Everysport Media Group. Viitattu 19.1.2021. (englanniksi)
16. ↑  Trevor Zegras ties Jordan Schroeder’s Team USA World Juniors all-time points record *bardown.com*.  6.1.2021. The Sports Network. Viitattu 19.1.2021. (englanniksi)
17. ↑  Elite Prospects - WJC-20 Stats All-time totals *eliteprospects.com*. Everysport Media Group. Viitattu 19.1.2021. (englanniksi)
18. ↑  Elite Prospects - USA U20 *eliteprospects.com*. Everysport Media Group. Viitattu 19.1.2021. (englanniksi)
19. ↑  GAME SUMMARY (pdf) *reports.iihf.hockey*.  5.1.2020. IIHF.  Arkistoitu 28.1.2021. Viitattu 22.1.2021. (englanniksi)
20. ↑  GAME SUMMARY (pdf) *reports.iihf.hockey*.  5.1.2021. IIHF.  Arkistoitu 6.1.2021. Viitattu 22.1.2021. (englanniksi)
21. ↑  Aykroyd, Lucas: Zegras named MVP *iihf.com*.  5.1.2021. IIHF. Viitattu 6.1.2021. (englanniksi)
22. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 19.1.2021. (englanniksi)
23. ↑  Alanen, Lassi: NHL:n varaustilaisuus: Syöttötaidollaan kykyjenetsijät hurmannut Trevor Zegras on ikäluokkansa lupaavin pelintekijä *Jatkoaika.com*.  17.6.2019. Jatkoaika r.y. Viitattu 19.1.2021.
24. ↑  Gary Zegras Team Staff Profile - Elite Prospects *eliteprospects.com*. Everysport Media Group. Viitattu 5.4.2021. (englanniksi)